Internet-ster kry eie TV-programLisa van Rooyen. (Foto: Mizanne Hattingh/Maroela Media) Die immergewilde internet-ster Lisa met die Rooi Hare, oftewel Lisa van Rooyen, spog eersdaags met haar eie TV-program op kykNET NOU! Trend is ’n op-en-wakker-leefstylprogram waartydens dié rooikop internet‑pretpersoonlikheid met verskeie bekendes onderhoude voer, nuwe tendense bespreek en ’n paar lewenswaarhede op die kassie deel. “Ek is so opgewonde vir mense om Trend te sien,” sê Van Rooyen. “Dit bring die fokus weer terug na die jonger generasie en die program is vir hulle gemaak.” Van Rooyen, wat aanvanklik bekendheid verwerf het vir haar YouTube-video’s waar sy die jongste episode van die gewilde maatsoekprogram Boer soek ŉ vrou opsom en tong in die kies resenseer, is tans besig met soortgelyke video’s oor die reeks Op my eish! Trend is spesiaal vir 13‑ tot 23-jariges vervaardig en lê tydens elke episode ’n besoek by ’n unieke skool af, waartydens dié skool ŉ bietjie kan spog met hul leerders en prestasies. “Ons gaan op die program dekking gee aan verskillende kulture en verskillende kunstenaars in verskillende tale sodat die kyker nie net plaaslike nuus kry wanneer dit by vermaak, speletjies en musiek kom nie, maar alles soos dit deur sosiale media gedek word,” het Theuns Smith, die lynvervaardiger van Trend, gesê. Van die bekendes wat op die nuwe program gaan kom kuier, is Franja du Plessis, Peach van Pletzen en Tjekit Kwagga. “Ek hoop dat Trend vir jong mense sal laat voel of dit hulle nie net inlig oor die nuutste tendense nie, maar dat dit ook vir hulle ’n blaaskans kan wees waar hulle net vir ’n halfuur kan ontspan en die program saam met ons kan geniet,” sê Lisa.